遊青玉峽
作者：李呂
朝代：宋

paragraphs: 雙劍插銀潢，飛下作驚瀑。
奔流兩山間，峽石峙青玉。
大聲殷其雷，餘響亂琴筑。
澄泓神龍居，穢濁不敢觸。
派別入危亭，湍激如轉轂。
亭前石磴斜，快瀉皺明縠。
我來濯塵纓，一覽駭心目。
霧罩香爐峯，龜鶴舞見腹。
山尖應更好，恨不騎黄鵠。
老坡五字句，斂袵三敬讀。
是翁久已僊，鯤鯨隨絕足。
猶有出塵語，與世作軌躅。
援筆記姓名，良慚學貂續。